Perú - Uiquipedia

# Perú

### De Uiquipedia

República del Perú

(En detalle) | (En detalle)

Lema nacional: Firme y feliz por la unión
Himnu nacional: Somos libres, seámoslo siempre
Capital • Población • Coordenaes | Lima 8.043.521 (2004) 12°02′ S 77°01′ O
Principal ciudá | Lima
Idiomes oficiales | Español1
Forma de gobiernu Presidente | República presidencialista Alejandro Toledo
Independencia • Declarada • Consolidada | d'España 28 de xunetu de 1821 Avientu de 1824
Superficie • Total • % agua Llendes Costes | Puestu 19º 1.128.220 km² km² 0,4% 5.536 km 2.414 km
Población • Total • Densidá | Puestu 38º 27.925.628 (2002 est.) 22 hab./km²
PIB • Total (2005) • PIB per cápita | Puestu 48º US$164.110.000.000 US$5.594
Moneda | Nuevo sol (S/.) (`PEN`)
Xentiliciu | Peruanu, peruana
Fusu horariu • en branu | UTC-5 UTC-5
Dominiu Internet | .pe
Códigu telefónicu | `+51`
Prefixu radiofónicu | ``OAA-OCZ` `4TA-4TZ``
Códigu ISO | 604 PER PE
Miembru de: CSN, ONU, OEA, APEC, CAN, Mercosur2
1 Reconócense tamién el quechua, l'aymara y les demás llingües llocales naquelles zones onde predominen. 2 Asociáu.

La República del Perú ye un país allugáu na parte occidental d' América del Sur. Llenda'l norte con Ecuador y Colombia, al este con Brasil y Bolivia, al sur con Bolivia y Chile y al oeste col Océanu Pacíficu.

Ye un país de gran riqueza cultural y antropolóxica, conocíu sobremanera por ser el berciu del imperiu inca.

## [editar] Divisiones alministratives

Dende 2002, Perú ta dividíu en 25 rexones, a les qu'hai qu'amestar la Provincia de Lima, que tien un réxime especial.

1. Departemento de Amazonas, capital Chachapoyas
2. Departemento de Ancash, capital Huaraz
3. Departemento de Apurímac, capital Abancay
4. Departemento de Arequipa, capital Arequipa
5. Departemento de Ayacucho, capital Ayacucho
6. Departemento de Cajamarca, capital Cajamarca
7. Departemento de Cusco, capital Cusco
8. Departemento de Huancavelica, capital Huancavelica
9. Departemento de Huánuco, capital Huánuco
10. Departemento de Ica, capital Ica
11. Departemento de Junín, capital Huancayo
12. Departemento de La Libertad, capital Trujillo
13. Departemento de Ambayeque, capital Chiclayo
14. Departemento de Lima, capital Lima
15. Departemento de Loreto, capital Iquitos
16. Departemento de Madre de Dios, capital Puerto Maldonado
17. Departemento de Moquegua, capital Moquegua
18. Departemento de Pasco, capital Cerro de Pasco
19. Departemento de Piura, capital Piura
20. Departemento de San Martín, capital Moyobamba
21. Departemento de Puno, capital Puno
22. Departemento de Tacna, capital Tacna
23. Departemento de Tumbes, capital Tumbes
24. Departemento de Ucayali, capital Pucallpa

## [editar] Xeografía

Perú ocupa una superficie de 1.285.220 km², y tien 2.414 km de costa. El país ta allugáu n'América del Sur, ente la llinia del Ecuador y el Trópicu de Capricorniu. Sicasí la so climatoloxía nun tien en tolos territorios les característiques de los trópicos lluviosos, al intervenir dos factores perturbadores, la corriente oceánica d'Humboldt y la Cordillera de los Andes.

Los Andes fraccionen el territoriu peruanu en tres macrorexones naturales, caúna cola so personalidá climática, morfolóxica y cultural: la costa, la sierra y la selva.

- La costa ye la parte del territoriu peruanu ente la marina y la cordillera de los Andes. Les precipitaciones son escases y varíen ente 5 y 100 mm al añu (ente 50 y 2200 mm nel norte). Sicasí, cuando se presenta'l fenómenu climáticu conocíu como El Niño, son frecuentes les inundaciones. El carácter secu d'esta fastera queda matizáu pola presencia de 52 ríos que nacen nos Andes y desemboquen nel Océanu Pacíficu. Nos sos valles hai una importante producción agrícola.

- La sierra tien un clima variáu que contrasta col de la costa. Según les diferentes altures y el relieve pue haber microclimes diferentes, con variaciones importantes del nivel de precipitaciones según les fasteres. La diferencia de tempertatura ente'l día y la nueche ye enforma grande. Delles fasteres, como la que se conoz col nome de Cordillera Blanca, tienen nieve perpetuo. Pola mor d'esta variedá de microclimes son frecuentes alternen les zones de gran vexetación con otres cubiertes de maleza o plantes como los cactus, o l'ichu, que resisten bien a les variaciones climátiques.

- La selva tien un clima tropical, con precipitaciones alredor de 200 díes al añu y bastante calor. Hai una gran variedá d'árboles y plantes como les orquídees. Por exemplu nel Parque Nacional del Manu atopáronse nuna sola héctarea más de 250 especies d'árboles.

Un de los cuatro ríos más grandes del mundu, l'Amazones, naz en Perú, onde s'axunten el Marañón y l'Ucayali.

Otros ríos importantes son el Tambopata y l'Urubamba. Perú comparte con Bolivia'l llagu Titicaca, allugáu nos Andes a 3.815 m d'altura d'una superficie de 8.300 km².

Ente los recursos naturales, alcontramos el cobre, la plata, l'oru, el petroleu, el fierro, el carbón y los fosfatos. La pesca ye tamién un recursu natural importante.

Aparte de les inundaciones y los argayos provocaos pol fenómenu d'El Niño yá mencionáu, el país ye propiciu a sufrir terremotos. En cambiu l'actividá volcánica ye pocu importante.

## [editar] Historia

El territoriu del actual Perú foi l'escenariu onde se desenvolvieron varies cultures pre-incaiques, como la Chavín, la Mochica, la Nasca la Chachapoyas, la Huari y la Tiahuanuco. Estes civilizaciones tuvieron gran influencia nos inques, que crearon el imperiu más importante d' América del Sur, con capital en Cusco.

La llegada en 1532 de Francisco Pizarro punxo fin al imperiu inca en malapenes tres años, cola batalla de Cajamarca y posterior asesinatu del emperador Atahualpa.

El sieglu XVII marca l'apoxéu del Perú colonial, cola creación del Virreinatu de Perú, que comprendía, amás de les audiencies de Lima, Santa Fe de Bogotá, Quito, Panamá, Chile, Buenos Aires y Charcas. Lima foi nesta dómina un de los centros de la cultura americana cola creación de la so universidá y de tres colexos reales. Mines como la de Potosí convirtieron al virreinatu na mayor fonte d'oru y plata del imperiu español y arriquecieron a la corte colonial.

Nel sieglu XVIII entamó la escayencia de Perú, col restablecimientu del virreinatu de Nueva Granada ( 1739 )y la creación del de Río de la Plata ( 1776), que -y menguaron la importancia de Lima como capital. El fenómenu viose agraváu poles estroces provocaes por terremotos como'l de 1746. Nesti mesmu sieglu tienen llugar les revueltes indies de Juan Santos Atahualpa ( 1742 - 1756 ) y Túpac Amaru ( 1780 )

Perú declarose independiente d'España el 28 de xunetu de 1821, gracies a una alianza ente los exércitos de José de San Martín y de Simón Bolívar.

Ente 1836 y 1839 Perú y Bolivia axuntáronse nuna confederación que se disolvió tres d'un conflictu armáu con Chile y Arxentina.

A finales del sieglu XIX, pola mor del Tratáu de defensa mutua robláu con Bolivia en 1873, Perú viose involucráu na guerra del Pacíficu ente Bolivia y Chile. Tres d'esta guerra, entamó una época de reconstrucción nacional y de calma relativa.

Nel sieglu XX, el país conoció golpes d'estáu y una gran inestabilidá económica y social.

Na década de 1980, tres doce años de réxime militar, Perú volvió a la democracia. Pero estos años tuvieron marcaos pola agravación de la economía y les acciones guerrilleres de Sendero Luminoso y del movimientu revolucionariu Tupac Amaru.

En 1990 la política d'austeridá Alberto Fujimori, elixíu presidente col 62.5 % de los votos frente a Mario Vargas Llosa, permitió'l crecimientu económicu del país. La so popularidá medró sobremanera tres de l'arrestu d'Abimael Gumán Reynoso, cabezaleru de Sendero Luminoso. Pero la corrupción del so gobiernu y l'autoritarismu lleváronlu a perder el poder en 2000. Sustituyólu l'economista Alejandro Toledo Manrique.

En 2004 Perú foi l'anfitrión de la nacencia de la Comunidá Suramericana de Naciones.

## [editar] Gobiernu y política

La República de Perú tien una sistema de gobiernu presidencialista, unitariu y descentralizáu . Le sos instituciones tán basaes nuna constitución, que se ratificó por referendum popular el 31 d'ochobre de 1993 y entró en vigor el 1 de xineru de 1994.

El gobiernu del Estáu divídese en tres poderes:

- El Presidente de la República, elixíu por periodos de 5 años exerce'l poder executivu.
- El poder llexilativu reside nel Congresu ( Congreso ), un parlamentu unicameral compuestu de 120 congresistes elixíos cada 5 años.
- El poder xudicial ta constituíu pola Corte Suprema, con sede en Lima, les Sales Superiores (Sala superior) en cada distritu xudicial, los xueces de primera instancia ( juez de primera instancia ) en cada provincia y los xueces de paz ( juez de paz ) en cada distritu.

Los principales partíos políticos peruanos son :

- Perú Posible ( PP ), que sacó 45 escaños nes eleiciones de 2003. Ye'l partíu del actual presidente, Alejandro Toledo Manrique.
- El Partido Aprista Peruano (PAP) , tamién conocíu col nome antiguu de Alianza Popular Revolucionaria Amreicana (APRA), algamó 28 escaños nes mesmes eleiciones. Fundóse en 1924, y anguaño ta dirixíu pol ex-presidente Alan García Pérez
- Unidad Nacional , fundáu en 2 000 por Lourdes Flores Nano, cuenta con 17 escaños.
- Frente Independiente Moralizador (FIM) de Fernando Olivera Vega tien 11 escaños. Tres les últimes eleiciones apoyó a Alejandro Toledo, lo que -y permitió a ésti últimu acceder al gobiernu.

## [editar] Cultura

La cultura popular peruana ye'l resultáu de l'amestadura de diferentes cultures, principalmente la incaica y la hispánica. Pero esta cultura tamién arriqueció coles aportaciones d'otros pueblos asentaos nel país a lo llargo de la historia: africanos, asiáticos y otros países europeos.

Exemplos d'esta riqueza son la gastronomía, la música y la danza.

### [editar] Gastronomía

Perú cuenta con una de les gastronomíes más variaes del mundu. Por exemplu, na costa peruana hai más de 2.000 recetes diferentes de sopes, y en tol país conócense alredor de 250 postres tradicionales. Les causes d'esta gran variedá son la diversidá xeográfica de Perú, le mezcla de races y cultures y la adaptación la cocina moderna.

Ente les materies primes usaes nesta cocina destaquen les que vienen darréu:

- el pescáu ( Perú ocupa'l primer llugar mundial en variedá de pexes, con más de 2 000, ente especies marines y de ríu).
- el maíz ( 35 ecotipos )
- el tomate ( 15 especies )
- la pataca (4 000 variedaes )
- la batata ( Con más de 2000 variedaes, Perú produz el 65 % del total mundial).
- les frutes ( más de 650 especies )
- la mandioca.
- la quinua.
- l'amarantu.

Ente los platos más conocíos de la gastronomía peruana destaquen la pachamanca na fastera andina y el ceviche na costa.

Les bebíes típiques son el pisco, y la chicha. La principal zona productora de vinu ye la Rexón d'Ica .

### [editar] Música y dances

La riqueza cultural de perú vese tamién nes dances y na música. En delles rexones, como Cusco, la variedá ye tala, que cada pueblu tien el so baille típicu, na mayoría de los casos d'orixe precolombín.

La marinera, coles variantes de Lima y de Trujillo, ta considerada la danza nacional de Perú. El huayno (o huayñu ) ye la danza más conocida de los Andes .

### [editar] Llingües de Perú

Perú ye un país multillingüe. La Constitución reconoz como oficiales l'español, el quechua, l' aymara y les demás llingües autóctones nes fasteres onde son mayoritaries. Convien amestar a estes llingües les d'otres comunidaes d'emigrantes extranxeros asentaos nel país.

- L'español ye anguaño l'idioma más estendíu en Perú. Nel país puen estrémense tres variedaes dialectales (peruanu ribereñu, andinu y amazónicu).
- Delles llingües autóctones tienen gran vitalidá nos Andes centrales (quechua, aymara, jaqaru, kawki ) y na selva amazónica ( asháninka, aguaruna ). Anguaño considérase qu'esisten en Perú 14 families llingüístiques y varies llingües aislaes y inclasificables, munches d'elles en peligru d'estinción. Sicasí, esta cifra ye sólo una parte de les más de 3O0 que s'emplegaben nel territoriu antes de la Conquista.
- Ente les Llingües foriates aportaes polos emigrantes destaquen el chinu ( dialectu cantonés), el xaponés y, en menor midida l'alemán, l'árabe y l'hindi ( dialectu urdú ).

### [editar] Lliteratura

La primera muestra de la lliteraria peruana ye la obra dramática Ollantáy, escrita en quechua y d'autor desconocíu.

Nel sieglu XVII, los Comentarios reales de los incas de Garcilaso de la Vega l'inca (1539-1616) son una prueba de la mestura entre la tradición autóctona y la cultura española. Nesti mesmu sieglu, en 1583 ta fecháu'l primer llibru impresu en Perú.

Nel sieglu XVIII, Pedro de Peralta Barnuevo ( 1663 - 1743) escribió la epopeya Lima fundada o Conquista del Perú ( 1711) y delles obres de teatru inspiraes de Corneille, Molière y Calderón.

Na época republicana alcontramos dellos narradores d'ideoloxía conservadora, como Felipe Pardo y José Antonio de Lavalle qu'evoquen el Perú colonial con una cierta señaldá. El tratamientu d'esta mesma época tien un calter más irónicu en Tradiciones peruanas de Ricardo Palma (1835-1919) .

Nel sieglu XX destaquen la figura del poeta César Vallejo ( 1892-1938 ) y les de los autores indianistes Ciro Alegría ( 1909 - 1967 )y José María Arguedas ( 1911 - 1969 ).

Ente los narradores contemporáneos, los principales son Julio Ramón Ribeyro ( 1929 - 1994 ), Alfredo Bryce Echenique y Mario Vargas Llosa.

## [editar] Economía

Perú cuenta con importantes recursos naturales. La so economía ta basada na esplotación de minerales como la plata (tercer productor mundial), el cinc (cuartu pustu), l'estañu (quintu ) y el cobre (octavu).

En 1983 descubrióse en Camisea (rexón de Cusco ) un importante xacimientu de gas natural. Esti gas esplótase principalmente pa consumu internu, anque hai un proyectu de construcción d'un gaseoductu ente Pisco y Chile, que permitiría la esportación a otros países d'América.

La agricultura ta concentrada mayormente en delles zones fértiles de la costa. Los principales cultivos son la caña d'azucre y l'algodón. Na sierra destaca la producción de maíz, cereales , pataques y, en dellos valles, cacáu, té, y café. La esplotación de la madera y del cauchu na selva vese dificultada pola falta d'accesos. Na costa destaca tamién l'actividá pesquera, na que Perú ocupa ún de los primeros puestos a nivel mundial.

L'actividá industrial ta concentrada nos alredores de Lima. Los sectores más importantes son el testil, la alimentación, los astilleros, los neumáticos el cementu y los productos farmacéuticos.

Los principales países destinatarios de les esportaciones peruanes son Estaos Uníos ( 25 % en 1997 ), China ( 8 %) y Xapón ( 7 % ).

Na década de 1990, Perú lliberalizó la so economía y privatizó les empreses mineres, eléctriques y de telecomunicaciones. Nos caberos años d'esta década, el país sufrió les repercusiones de la crisis asiática y del impactu del Niño na agricultura.

Nos últimos años, la economía peruana evolucionó favorablemente cola disminución de la inflacción y del déficit presupuestariu, l'aumentu de les esportaciones y l'alza del cursu mundial del oru y del cobre. Sicasí, el crecimientu de la economía creó pocos empleos y la probitú sigue afectando a bona parte de la población: según les cifres de 2001, el 54 % de los peruanos viven pembaxo del nivel de probitú y el 24 % na estrema probitú.

## [editar] Enllaces esternos

| Vea les imáxenes de Commons sobre Perú.

- Sitiu oficial del estáu peruanu ( n'español )
- Nuestras regiones, portal d'información sobre les rexones peruanes ( n'español ).
- Perú cultural ( n'español )
- Portal cultural de la fastera andina (en quechua, español, francés y inglés).
- Portal turísticu peruanu (n' inglés, alemán, francés, italianu, portugués y español)
- El Peruano, periódicu progubernamental, fundáu en 1825 por Simón Bolívar ( n'español ) .
- El Comercio, periódicu conservador fundáu en 1839 ( n'español ).
- La República, periódicu de centru-izquierda fundáu en 1981 ( n'español ).
- Caretas, selmanariu d'información xeneral ( n'español )

Retrieved from "http://ast.wikipedia.org../../../p/e/r/Per%C3%BA.html"

Categoría: Perú

##### Views

- Artículu
- Discusión
- Revisión actual

##### Buscar

##### Otres llingües

- Afrikaans
- Aragonés
- العربية
- Aymar
- Azərbaycan
- Žemaitėška
- Беларуская (тарашкевіца)
- Български
- বাংলা
- Brezhoneg
- Bosanski
- Català
- Zamboangueño
- Corsu
- Česky
- Чăвашла
- Cymraeg
- Dansk
- Deutsch
- Zazaki
- ދިވެހިބަސް
- Ελληνικά
- English
- Esperanto
- Español
- Eesti
- Euskara
- فارسی
- Suomi
- Français
- Arpitan
- Gaeilge
- Gàidhlig
- Galego
- Gaelg
- עברית
- हिन्दी
- Hrvatski
- Krèyol ayisyen
- Magyar
- Interlingua
- Bahasa Indonesia
- Ilokano
- Ido
- Íslenska
- Italiano
- ᐃᓄᒃᑎᑐᑦ
- 日本語
- ქართული
- Қазақша
- 한국어
- कश्मीरी - (كشميري)
- Kurdî / كوردي
- Kernewek
- Latina
- Lëtzebuergesch
- Limburgs
- Líguru
- Lietuvių
- Latviešu
- Македонски
- Bahasa Melayu
- Ekakairũ Naoero
- Nahuatl
- Plattdüütsch
- Nederlands
- ‪Norsk (nynorsk)‬
- ‪Norsk (bokmål)‬
- Novial
- Nouormand
- Occitan
- Kapampangan
- Polski
- Piemontèis
- پښتو
- Português
- Runa Simi
- Rumantsch
- Romani
- Română
- Русский
- Сибирской
- संस्कृत
- Sicilianu
- Sámegiella
- Srpskohrvatski / Српскохрватски
- Simple English
- Slovenčina
- Slovenščina
- Shqip
- Српски / Srpski
- Svenska
- Kiswahili
- தமிழ்
- Tetun
- Тоҷикӣ
- ไทย
- Tagalog
- Türkçe
- Українська
- O'zbek
- Tiếng Việt
- Volapük
- Wolof
- ייִדיש
- 中文
- Bân-lâm-gú